Koeëlreën uit hut tref 2 van bende-eenheid in kop | Netwerk24
Reeza luister vir sy Lions-breier
Reeza Hendricks het ná ’n gesukkel deur die Lions se erkende kolwers gehoor gegee aan sy afrigter se pleidooie met ’n honderdtal teen die Knights Maandag in Kimberley.
Cravenweek: Bulle, Leeus se B-spanne bly in slag
Volgende jaar se o.18.Cravenweek-rugbytoernooi sal met twee spanne, van 18 na 16, verminder word.
Aussie-soektog na Cheika-opvolger het reeds begin
Australiese rugbybase laat nie gras onder hul voete groei om ’n opvolger vir die Wallaby-afrigter, Michael Cheika, te vind nie.
Deur Maygene de Wee 12 Junie 2019 10:46
Die ses lede van die bende-eenheid wat Woensdagoggend in Sweet Home Farm in Samora Machel, Nyanga, geskiet is, is almal met beserings in die hospitaal opgeneem.
Die ses lede, wie se name nog nie bekend gemaak is nie, is Woensdag omstreeks 02:30 geskiet terwyl hulle na verdagtes in ’n moordsaak op soek was.
Netwerk24 het vertroulik verneem dat twee van die lede in ’n ernstige toestand in die Melomed-hospitaal in Gatesville opgeneem is. Een is in die kop geskiet en die ander een aan die linkerkant van sy gesig en in sy rug.
Sweet Home Farm op die Kaapse Vlakte. Foto: Argief
Die ander vier is in die Melomed in Mitchells Plain opgeneem. Die een konstabel is in sy linkervoet en maag geskiet, een is in albei bene geskiet, die derde een is in sy linkerheup geskiet en 'n vierde konstabel het sy knie in die skietery beseer.
Die lede van die bende-eenheid het glo na ’n huis gegaan waar hulle na verdagtes gesoek het. Hulle het die huis genader en hulself as polisielede geïdentifiseer waarna iemand in die huis op hulle begin skiet het. Die polisie het onmiddellik teruggeskiet.
Brig. Novela Potelwa, polisiewoordvoerder, sê hulle sal nie die name van die lede bekend maak nie, maar het wel bevestig dat die polisielede in die twee onderskeie Melomed-hospitale opgeneem is.
Potelwa het Woensdagoggend in ’n verklaring gesê dat die skote vanuit een van die plakkershutte geskiet is en dat die polisie reeds ’n reuse-soektog van stapel gestuur het.
Uniformlede van die bende-eenheid tydens die bekendstelling op 2 November 2018. Foto: Jaco Marais
“Die gebied is nie baie toeganklik nie omdat die hutte baie naby aan mekaar gebou is. Dit beteken dat baie gevaarlike misdadigers daar kan wegkruip.”
Sy sê Bheki Cele, polisieminister, sal die lede deur die loop van die dag in die hospitaal besoek.
Pres. Cyril Ramaphosa het verlede jaar in November lede van die bende-eenheid met groot fanfare bekend gestel.
Albert Fritz, LUR vir gemeenskapsveiligheid, het sy skok daaroor uitgespreek dat ses lede van die bende-eenheid “aangeval en beseer is terwyl hulle aan diens was”.
Hy het hom sterk teen die “naamlose individue” uitgespreek wat daarop uit is om omstandighede te skep waar “hul misdadigheid en moorddadige aktiwiteite die norm van die dag word”.
“Ons sal nie toelaat dat dit gebeur nie," sê hy.
Meer oor: Nyanga | Sweet Home Farm | Samora Machel | Bende-Eenheid | Hinderlaag
Polisie krap kop oor 4 verbrande lyke